ગુજરાત, કચ્છ અને કાઠિયાવાડ સાધુ-સંતો, મહાત્માઓ, ઓલિયા પીર-પીરાણાં, શૂરાઓ-સતીઓ અને ભક્તોની ધરતી ગણાય છે. જૂનાકાળથી એમના જીવન સાથે જોડાયેલી કંઈક કિંવદંતીઓ, કથાઓ, દંતકથાઓ, પરચા અને ચમત્કારોની વાતો લોકમુખે સાંભળવા મળે છે. આવી અલૌકિક અને અદ્ભુત રસની કેટલીક વાતો જામનગરના રાજકવિ સ્વ. માવદાનજી રત્નુએ ‘જોબનપગીના જીવન વૃતાંતમાં’ ટાંકી છે. આવી વાતડિયુંને વિજ્ઞાનની સરાણે ચડાવીને તેનું પોસ્ટમોર્ટમ કરવાને બદલે શ્રધ્ધાપૂર્વક એનું વાર્તાતત્ત્વ કે અદ્ભુત રસ માણવામાં ભક્તો અને અનુયાયીઓને વિશેષ ગમતું હોય છે એને કારણે સો બસો કે ત્રણસો વર્ષ પૂર્વેથી લોકસમાજમાં આવી વાતું કહેવાતી આવી છે.